b'\n_START_ARTICLE_\n369. poja\xc4\x8dana pje\xc5\xa1a\xc4\x8dka pukovnija\n_START_SECTION_\nOsnivanje i okupljanje 369. pukovnije do odlaska u Rusiju i prvih borbi 9. listopada 1941. godine\n_START_PARAGRAPH_\n2. srpnja 1941. u NDH je poglavnik Ante Paveli\xc4\x87 izdao poziv za dobrovoljce koji \xc4\x87e se boriti protiv bolj\xc5\xa1evizma. Izme\xc4\x91u 3. i 7. srpnja 1941. javilo se, na iznena\xc4\x91enje usta\xc5\xa1kih vlasti, preko 5 000 dobrovoljaca.  Va\xc5\xbeno je napomenuti da NDH nije nikada objavila rat SSSR-u kao \xc5\xa1to je objavila Americi, pa su legionari tamo bili dio njema\xc4\x8dkog vojnog stroja, kao strani dobrovoljci u vojsci Wehrmachta.  _NEWLINE_Od odabranih 3 865 ljudi stvorena je 16. srpnja 1941.  "369. poja\xc4\x8dana pje\xc5\xa1a\xc4\x8dka pukovnija" (odnosno na njema\xc4\x8dkom 369. Verst\xc3\xa4rktes Infanterie-Regiment (kroat.)) sastavljena od tri bojne. Prva je formirana u  Sarajevu, a druga i tre\xc4\x87a u Vara\xc5\xbedinu i Zagrebu. Za zapovjednika je postavljen pje\xc5\xa1a\xc4\x8dki pukovnik Ivan Markulj a nakon nedostatne, kratke i prekinute obuke u Dollersheimu i Stockerau, odlazi vlakom u mjesto Dangeni u Besarabiji gdje se okuplja 23. kolovoza 1941. godine.    _NEWLINE_Nakon iscrpljuju\xc4\x87ih cjelodnevnih pje\xc5\xa1a\xc4\x8denja po blatnim neprohodnim putevima od 755 kilometara i 35 dana hoda dolazi pukovnija 1. listopada 1941. u selo Budinskaja i stupa u prve kontakte s neprijateljem. 9. listopada 1941. ulazi u selu Nade\xc5\xbedovka u sastav 100. lake lova\xc4\x8dke divizije, 17. njema\xc4\x8dke armije, Grupa armija Jug. Pukovnija je u\xc5\xa1la u borbe bez ve\xc4\x87eg dijela propisanog i planiranog \xc5\xa1kolovanja i opreme pa je sve do sredine 1942. bila dodjeljivana raznim njema\xc4\x8dkim jedinicama po bojnama i grupama ovisno o potrebama Blitzkriega.  Po nekim izvorima legionari su izgledali toliko zapu\xc5\xa1teno, da su ih njema\xc4\x8dki \xc4\x8dasnici u jednom trenutku zamijenili za ruske zarobljenike.\n_START_SECTION_\nPrva borbena djelovanja od listopada 1941. do rujna 1942.\n_START_PARAGRAPH_\nU po\xc4\x8detku 1941. i kasnije sve do bitke kod Harkova 369. pukovnija je imala velike probleme s moralom i disciplinom legionara.  Vi\xc5\xa1e od stotinu legionara je pobjeglo, a neke je strijeljao prijeki sud 100. divizije. Opskrba pukovnije zimskom odje\xc4\x87om i opremom je bila vrlo slaba. Po izvje\xc5\xa1taju pukovnika Ivana Markulja od 13. rujna 1941. godine u legiji vlada nered, rasulo i nedisciplina. Ivan Markulj izvje\xc5\xa1tava Zagreb da legionari kradu, plja\xc4\x8dkaju, otimaju, pucaju no\xc4\x87u, napu\xc5\xa1taju jedinicu i prevoze se privatno automobilima preko 100 kilometara, bacaju oru\xc5\xbeje ..... siluju. Kasnije zimi, legionari nose dijelove uniformi zarobljenih ruskih vojnika, zimske kape i \xc5\xa1ubare umjesto hrvatskih kapa. 30. rujna 1941. iz sela Novi Sene\xc4\x8dani zapovjednik Ivan Markulj vra\xc4\x87a 43 \xc4\x8dasnika i do\xc4\x8dasnika i \xc4\x8dak 144 legionara u domovinu radi bolesti ili nedoli\xc4\x8dnog pona\xc5\xa1anja. Tijekom travnja 1942. \xc4\x8detiri legionara su osu\xc4\x91ena na smrt i strijeljana, a neki su osu\xc4\x91eni na zatvorske kazne od 2 do preko 10 godina. _NEWLINE_Izvje\xc5\xa1taj pukovnika Sabljaka iz Staljingrada 13. rujna 1942. svjedo\xc4\x8di o suprotnostima koje opisuju 369.  pukovniju. Sabljak opisuje pukovniju kao borbeno uspje\xc5\xa1nu i vrlo hrabru, no napominje da Nijemci cijelu 100. lova\xc4\x8dku diviziju smatraju razbojni\xc4\x8dkom divizijom koja svuda kud prolazi ostavlja tragove poput silovanja, plja\xc4\x8dke, otima\xc4\x8dine i ostalih te\xc5\xa1kih prijestupa. Nakon bitke kod Harkova Nijemci mijenjaju negativno mi\xc5\xa1ljenje o pukovniji. Dokumentirano je da je njema\xc4\x8dka opskrba konja 100. lova\xc4\x8dke divizije bila totalno nedostatna od po\xc4\x8detka pohoda u ljeto 1941. no da su legionari 369. pukovnije na divljenje Nijemaca uvijek nekako hranili svoje konje \xc4\x8dak i u nemogu\xc4\x87im uvjetima ruske zime. Dizenterija i \xc5\xbeutica uzrokovane nehigijenom su desetkovale borbeno stanje i legionari ih nazivaju "ruska bolest".  U tom razdoblju poginuli su poru\xc4\x8dnici Tomljenovi\xc4\x87, Tomislav Ani\xc4\x87 i Ivan Mali\xc4\x8dki. _NEWLINE_Lo\xc5\xa1u sliku nediscipline, nevojni\xc4\x8dkog pona\xc5\xa1anja, vojno ne\xc5\xa1kolovanih, lo\xc5\xa1e opremljenih i razularenih legionara uskoro mijenjaju prvi ozbiljni kontakti s neprijateljem. Njema\xc4\x8dko zapovjedni\xc5\xa1tvo s divljenjem u mnogo navrata pismeno hvali i odlikuje legionare za njihovu iznimnu hrabrost i vojni\xc4\x8dko dr\xc5\xbeanje u izuzetno te\xc5\xa1kim i pogibeljnim borbama. Prvi legionar odlikovan njema\xc4\x8dkim \xc5\xbdeljeznim kri\xc5\xbeem za hrabrost kod Harkova u listopadu 1941. bio je natporu\xc4\x8dnik Eduard Bakarec, kasnije vi\xc5\xa1estruko odlikovan i ranjen u jesen 1942. pred Staljingradom (Bakarec je evakuiran iz Staljingrada i poginuo je u Hrvatskoj 5. srpnja 1944. godine.). _NEWLINE_Zapovjednika Markulja zamjenjuje od 4. o\xc5\xbeujka 1942. do 28. travnja 1942. potpukovnik Ivan Babi\xc4\x87 a novi zapovjednik 26. lipnja 1942.  postaje pukovnik Viktor Pavi\xc4\x8di\xc4\x87. Zabilje\xc5\xbeeno je vi\xc5\xa1e uzornih operacija u te\xc5\xa1kim uvjetima kako u napadu tako i u obrani tijekom o\xc4\x8dajni\xc4\x8dkih ruskih protunapada, posebno tijekom najte\xc5\xbeih borbi oko Poltave, rijeke Samare, Harkova, Kala\xc4\x8da te kod  prelaska Doneca i kod kolhoza "Proljet Kultura" te na kraju bitke za Staljingrad. Nakon te\xc5\xa1kih borbi i velikih ljudskih gubitaka u Harkovskoj bitki, u svibnju 1942. Njema\xc4\x8dko zapovjedni\xc5\xa1tvo odlikuje pukovnika Ivana Markulja, Eduarda Bakarca i jo\xc5\xa1 \xc5\xa1est \xc4\x8dasnika pukovnije njema\xc4\x8dkim \xc5\xbdeljeznim kri\xc5\xbeem prvog reda. Zbog iznimnih uspjeha pla\xc4\x87enih visokim gubitcima u ranjenim i mrtvima 369. pukovnija nakon preustroja oko Glaskova tokom rujna 1942. postaje jedina ne-njema\xc4\x8dka jedinica koja ulazi kao dio 100. lova\xc4\x8dke divizije generala Sannea u Staljingrad u jesen 1942. General Sanne i drugi njema\xc4\x8dki visoki zapovjednici pismeno isti\xc4\x8du 369. pukovniju kao iznimno hrabru i uspje\xc5\xa1nu u napadu i obrani tijekom o\xc4\x8dajni\xc4\x8dkih borbi u prolje\xc4\x87e 1942. Krajem rujna 1942. 369. pukovniju posje\xc4\x87uje poglavnik NDH Ante Paveli\xc4\x87 i odlikuje ve\xc4\x87i broj legionara. Paveli\xc4\x87 na isto\xc4\x8dnom boji\xc5\xa1tu posje\xc4\x87uje i odlikuje i hrvatske zrakoplovce koji lete lova\xc4\x8dke i bombarderske zrakoplove u sklopu Luftwaffe. _NEWLINE_Topni\xc4\x8dka potpora hrvatske legije pod komandom potpukovnika viteza NDH Marka Mesi\xc4\x87a po njema\xc4\x8dkim i hrvatskim izvje\xc5\xa1tajima i brojnim odlikovanjima bila je vrlo djelotvorna.  U mnogim te\xc5\xa1kim borbama tokom 1942. Mesi\xc4\x87evi topnici su po pismenim pohvalama i svjedo\xc4\x8denju Nijemaca i hrvatskih legionara spasili pojedine bojne od totalnog uni\xc5\xa1tenja i te\xc5\xa1kih gubitaka.\n_START_SECTION_\nStaljingradska bitka od 26. rujna 1942. do 2. velja\xc4\x8de 1943.\n_START_PARAGRAPH_\nVa\xc5\xbeno je napomenuti da su Paulus i njegova \xc5\xa0esta armija bili najbolje \xc5\xa1to je Njema\xc4\x8dka i Hitler uop\xc4\x87e imala u drugom svjetskom ratu. Paulus i njegovi vojnici su bili najdiscipliniranije, najbolje opremljene i najiskusnije njema\xc4\x8dke jedinice u cijelom Wehrmachtu koje su postigle vojne uspjehe do tada nevi\xc4\x91ene i neusporedive u Europi i svijetu. Poziv 369. pukovniji da im se pridru\xc5\xbei u napadu na Staljingrad bio je izraz velike po\xc4\x8dasti za dotada\xc5\xa1nje uspjehe i po\xc5\xbertvovnost na ruskom frontu.  _NEWLINE_Pukovnija u sastavu grupe Weber sudjeluje 27. rujna 1942. u napadu na tvornicu "Crveni Oktobar" (Krasnij Oktober) na obali rijeke Volge (kasnije proslavljenu u filmu Neprijatelj pred vratima). Od 23. listopada 1942. do 29. prosinca 1942. godine, pukovnija je u sastavu 79. divizije. Borbeni polo\xc5\xbeaji 369. pukovnije u samom Staljingradu su bili ve\xc4\x87inom oko \xc5\xbeeljezni\xc4\x8dke pruge blizu Volge i proslavljene tvornice "Crveni Oktobar". U po\xc4\x8detnim vrlo te\xc5\xa1kim i smrtonosnim borbama njema\xc4\x8dkog Blitzkriega tokom osvajanja dijelova "Crvenog Oktobra" se krajem rujna 1942. istaknuo opkoparski narednik Dragutin Podobnik koji je na svoju ruku ne \xc4\x8dekaju\xc4\x87i sprije\xc4\x8dene juri\xc5\xa1ne topove osvojio s desetak (18?) legionara cijelu tvorni\xc4\x8dku zgradu \'u obliku slova T\' u Crvenom Oktobru bez gubitaka. Osvojenu zgradu Podobnik ostavlja njema\xc4\x8dkoj posadi 54. pukovnije koja je cijela pobijena sljede\xc4\x87ih dana od crvenoarmijaca koji se ubacuju kroz podzemne kanale i ponovno osvajaju zgradu. Nekoliko dana kasnije uz ve\xc4\x87e gubitke istu zgradu opet zauzimaju njema\xc4\x8dki vojnici. Podobnik je postao najodlikovaniji do\xc4\x8dasnik pukovnije i iza\xc5\xa1ao je iz Staljingrada prije pada 2. velja\xc4\x8de 1943. Dragutin Podobnik je kao vojnik Poglavnikovog tjelesnog zdruga poginuo u prolje\xc4\x87e 1945. i posmrtno je promaknut u \xc4\x8din poru\xc4\x8dnika NDH. _NEWLINE_Tijekom prva dva tjedna vrlo te\xc5\xa1kih borbi u samom gradu do 13. listopada 1942. godine poginuli su izme\xc4\x91u ostalih i poru\xc4\x8dnik Aleksandar Frani\xc4\x87 i bojnik Paar te 120 legionara a 352 su te\xc5\xa1ko ranjena i oko 50 je nestao. Te\xc5\xa1ke borbe krajem rujna i tokom listopada su iscrpile i prepolovile ve\xc4\x87inu postrojbi pukovnije. Pukovnija izbija na Volgu uz stra\xc5\xa1ne gubitke i me\xc4\x91u rijetkim njema\xc4\x8dkim postrojbama izvr\xc5\xa1ava planirane ciljeve i zbog hrabrosti i uspjeha je iznimno pohvaljena od njema\xc4\x8dkog  zapovjedni\xc5\xa1tva. \xc4\x8cak su neke njema\xc4\x8dke postrojbe podre\xc4\x91ene "grupi Pavi\xc4\x8di\xc4\x87" u pojedinim fazama borbi. Polo\xc5\xbeaje i teren borbenog djelovanja pukovnije tokom ve\xc4\x87eg dijela borbi u gradu je lako uo\xc4\x8diti na svim Luftwaffe snimkama iznad vrha takozvanog "teniskog reketa" \xc5\xbeeljezni\xc4\x8dke pruge i dubokih erodiranih kanala (tzv. mulda) i razru\xc5\xa1enih spremnika za naftu prema rubu "Crvenog Oktobra". Pukovnija je do 21. listopada 1942. svedena na samo 983 legionara. Osim manjih popuna iz domovine od nekoliko stotina legionara nema novih svje\xc5\xbeih legionara do samog kraja. _NEWLINE_Nakon 23. studenog 1942. godine zajedno s Paulusovom 6. njema\xc4\x8dkom armijom, 369. pukovnija je sasvim okru\xc5\xbeena u Staljingradskom kotlu. U tim najte\xc5\xbeim danima za preostale legionare dolazi do problema nestanka i sakrivanja ve\xc4\x87eg broja legionara u "pozadini" po napu\xc5\xa1tenim bunkerima i na neopravdanoj po\xc5\xa1tedi oko kuhinje radi izbjegavanja smrtonosnih borbi dok njihovi suborci ginu na prvim crtama. Pukovnik Viktor Pavi\xc4\x8di\xc4\x87 zbog nedostatka hrane izdaje detaljnu naredbu o klanju konja i proizvodnji salame i raspodjeli hrane samo onima koji su na prvoj crti i koji se ne skrivaju od du\xc5\xbenosti._NEWLINE_Strahote i te\xc5\xbeinu borbi za obje strane daje statistika iz ruskih izvora da je "rok trajanja" \xc5\xbeivota ruskog borca od prelaska Volge u Staljingrad do pogibije bio oko 24 sata. U ratnom dnevniku pukovnije isti\xc4\x8du se tih mjeseci imena kao: pukovnik Desovi\xc4\x87, bojnik Mladi\xc4\x87 i Pletikosa, satnici Majerberger, Madra\xc5\xa1 i Tahir Alagi\xc4\x87, nadporu\xc4\x8dnik Sloboda, poru\xc4\x8dnici Bo\xc5\xbeidar Katu\xc5\xa1i\xc4\x87, Jeli\xc4\x87, Teli\xc5\xa1man Milivoj, Mihajlo Zub\xc4\x8devski, Fijember, Krsnik, Rudolf Bari\xc4\x8devi\xc4\x87, Mihajlo Korobkin, Drago Mautner, Ivan Pap, Tomas, Ivan \xc4\x8cori\xc4\x87, Zvonimir Bu\xc4\x87an Djeki\xc4\x87 i mnogi drugi.  Spominju se po hrabrosti narednik Ku\xc4\x8dera, zastavnik Anton \xc5\xa0timac, doktor Modrijan, doktor Vladimir Vranje\xc5\xa1, veterinar Hrestak Marijan, Dragutin Sudec, narednik Kolari\xc4\x87, Zori\xc4\x8di\xc4\x87, ranjen i evakuiran je poru\xc4\x8dnik August Cerove\xc4\x8dki i mnogi drugi. Satnik Madra\xc5\xa1 odbija let u domovinu i ostaje sa svojom jedinicom. Ginu poru\xc4\x8dnik Frani\xc4\x87 Aleksandar, bojnik Paar Slavko i mnogi legionari i do\xc4\x8dasnici. Me\xc4\x91u optu\xc5\xbeenim za bijeg ili neposluh su desetnik Grbe\xc5\xa1a, Karlovi\xc4\x87 Ivan, Resele Ivan, Stipeti\xc4\x87 Ivo i Tufo E\xc5\xa1ref. _NEWLINE_Iz ratnog dnevnika se stje\xc4\x8de dojam da do kraja dvanaestog mjeseca borbenim dijelom pukovnije i odr\xc5\xbeanjem prve crte boji\xc5\xa1nice i morala legionara zapovijeda bojnik Tomislav Brajkovi\xc4\x87 koji je nakon sukoba s ostalim \xc4\x8dasnicima na vlastiti zahtjev premje\xc5\xa1ten u njema\xc4\x8dku jedinicu zajedno s bojnikom Tahirom Alagi\xc4\x87em. Alagi\xc4\x87 je kasnije ranjen i evakuiran zrakoplovom a strijeljan je u Jugoslaviji tokom 1948. godine. Bojnik Brajkovi\xc4\x87 svim silama poku\xc5\xa1ava odr\xc5\xbeati vojni\xc4\x8dku stegu i ravnomjereno optere\xc4\x87enje na sve legionare jer po svemu sude\xc4\x87i ve\xc4\x87i broj legionara poku\xc5\xa1ava spasiti glavu sakrivanjem i izbjegavanjem prve crte. Zapovjednik pukovnik Pavi\xc4\x8di\xc4\x87 se po svemu sude\xc4\x87i sve vi\xc5\xa1e bavi administrativnim poslovima. Na primjer 3. prosinca 1942. godine nalazi vremena osnovati "Zakladu Legionara" za \xc5\xa1tednju novaca, ostav\xc5\xa1tine i sli\xc4\x8dno. S pukovnijom je oko \xc5\xa1est tjedana u Staljingradu i Paveli\xc4\x87ev osobni izaslanik pukovnik Adolf Sabljak koji lakim zrakoplovom napu\xc5\xa1ta pukovniju 23. studenog 1942. godine. Pukovnija ima sa sobom i vojnu muziku sastavljenu od vara\xc5\xbedinskog vojnog orkestra od kojih je ve\xc4\x87ina evakuirana zrakoplovima prije pada Staljingrada no dio ostaje u zarobljeni\xc5\xa1tvu. _NEWLINE_Dana 17. prosinca 1942. promatra\xc4\x8di javljaju o potpunom zamrzavanju rijeke Volge \xc5\xa1to zna\xc4\x8di nesmetani prijelaz preko rijeke ruskim snagama i po\xc4\x8detak kraja. Tokom \xc5\xbeestokih i iscrpljuju\xc4\x87ih obrambenih borbi oko "Crvenog Oktobra" na sam Bo\xc5\xbei\xc4\x87 i Badnjak 1942. pa sve do 29. prosinca 1942. pukovnija se s te\xc5\xa1kim gubicima povla\xc4\x8di na \xc5\xbeeljezni\xc4\x8dku prugu i na kraju kod zrakoplovne \xc5\xa1kole. Na Bo\xc5\xbei\xc4\x87 gine "jedan od najhrabrijih vojnika", vodnik Ante Martinovi\xc4\x87 i istog dana vodnik Fili\xc4\x8di\xc4\x87 Franjo. Odnosi legionara i njihovih njema\xc4\x8dkih suboraca vojnika i zapovjednika su po svemu sude\xc4\x87i na visini do zadnjeg dana uz mnogobrojne primjere po\xc5\xbertvovnosti da bi spasili jedni druge. _NEWLINE_Nakon te\xc5\xa1kih borbi 1. sije\xc4\x8dnja 1943. godine ostaci pukovnije su svedeni na borbeni polo\xc5\xbeaj od samo 200 metara i topni\xc4\x8dki polo\xc5\xbeaj kod zrakoplovne \xc5\xa1kole. Isti dan na Novu godinu 1943. Ante Paveli\xc4\x87 pukovnika Viktor Pavi\xc4\x8di\xc4\x87a odlikuje vojni\xc4\x8dkim Redom \xc5\xbeeljeznog trolista II stupnja dok ostaci pukovnije prelaze pod zapovjedni\xc5\xa1tvo 54. pukovnije 100. lova\xc4\x8dke divizije generala Sannea. Jaki ruski napad 10. sije\xc4\x8dnja 1943. razbija preostalih 70-ak legionara na borbenoj crti dijelom navodno i zbog nedostatka municije. Poru\xc4\x8dnici Vadlja i Korobkin su te\xc5\xa1ko ranjeni 11. sije\xc4\x8dnja 1943. ali Vadlja ne dobija mjesto na zrakoplovu s Korobkinom. Poru\xc4\x8dnik Fijember se vra\xc4\x87a s dopusta u domovini i po Bari\xc4\x8devi\xc4\x87evom izvje\xc5\xa1taju se isti\xc4\x8de po hrabrosti u o\xc4\x8dajni\xc4\x8dkim borbama tih zadnjih dana. Mnogi legionari kao i suborci Nijemci biraju juna\xc4\x8dku smrt bore\xc4\x87i se do zadnjeg daha samo da ne bi pali \xc5\xbeivi u ruke Rusima._NEWLINE_Poslije smjene zapovjednika Pavi\xc4\x8di\xc4\x87a 13. ili 14. sije\xc4\x8dnja 1943. (po vlastitom zahtjevu generalu Sanneu) i pismenoj naredbi generala Sannea zadnje zapovjedni\xc5\xa1tvo 369. pukovnije preuzima topni\xc4\x8dki potpukovnik Marko Mesi\xc4\x87. Pukovnik Viktor Pavi\xc4\x8di\xc4\x87 nestaje u nikad razja\xc5\xa1njenim okolnostima vjerojatno 20. sije\xc4\x8dnja 1943. godine. Izlo\xc5\xbeeni zimskim temperaturama ni\xc5\xbeim od minus 30 stupnjeva Celzija pre\xc5\xbeivjeli, ve\xc4\x87inom ranjeni, promrzli i bolesni pripadnici 369. pukovnije predali su se kod zrakoplovne \xc5\xa1kole nakon 2. velja\xc4\x8de 1943. godine. Samo tokom zadnjih sedamnaest dana borbi poginulo je vi\xc5\xa1e od 170 legionara \xc5\xa1to je gubitak od oko 25% ljudstva.  Pre\xc5\xbeivjeli pokretni legionari povukli su se pod zapovjedni\xc5\xa1tvom potpukovnika Mesi\xc4\x87a u ru\xc5\xa1evine zrakoplovne \xc5\xa1kole do predaje. Po sa\xc4\x8duvanoj izjavi potpukovnika Mesi\xc4\x87a UDB-i datiranim 1948. predalo se ukupno oko 700 opkoljenih legionara i \xc4\x8dasnika 369. pukovnije._NEWLINE_Sasvim je vjerojatno da su za njih sudbonosne no\xc4\x87i 22. na 23. sije\xc4\x8danj 1943. grupa ranjenih i bolesnih hrvatskih legionara bili posljednji njema\xc4\x8dki vojnici 6. armije koji su zrakoplovom napustili opkoljeni Staljingrad. \xc4\x8cinjenica je da su hrvatski topni\xc4\x8dki i zapovjedni polo\xc5\xbeaji 369. pukovnije bili na tre\xc4\x87em rezervnom jedva upotrebljivom i slabo osvijetljenom i slabo o\xc4\x8di\xc5\xa1\xc4\x87enom Staljingradskom uzleti\xc5\xa1tu. Samo hrabrost i po\xc5\xbertvovnost na granici ludosti pilota Luftwaffea koji su bili spremni riskirati no\xc4\x87na slijetanja par stotina metara iznad i daleko od ruskih snaga u napadu ih je spasila. Velik broj posada Luftwaffea je svoju hrabrost zadnjih dana platila \xc5\xbeivotom. U posljednjoj grupi ranjenih legionara koja je u vrlo dramati\xc4\x8dnim okolnostima zrakoplovom u no\xc4\x87i sa 22. na 23. sije\xc4\x8dnja 1943. napustila opkoljeni Staljingrad, bili su i dva pisca sa\xc4\x8duvanog dnevnika pukovnije, te\xc5\xa1ko bolesni pri\xc4\x8duvni pje\xc5\xa1a\xc4\x8dki poru\xc4\x8dnik Rudolf Bari\xc4\x8devi\xc4\x87 i narednik Ervin Juri\xc4\x87 koji je na zrakoplov ponio ratni dnevnik pukovnije i jo\xc5\xa1 mnogo sa\xc4\x8duvanih dokumenata. Po pisanju Michaela Deimla, \xc4\x8dlana posade jednog od posljednjih Luftwaffe HE111 (bombarder u funkciji transportnog aviona) letova u Staljingrad, na glavno uzleti\xc5\xa1te Pitomnik se vi\xc5\xa1e nije moglo slijetati od 15. sije\xc4\x8dnja 1943. godine, a pomo\xc4\x87no uzleti\xc5\xa1te Gumrak ima zadnje polijetanje u no\xc4\x87i 21. sije\xc4\x8dnja 1943. godine._NEWLINE_\xc4\x8cinjenica da je nakon pada Pitomnika i Gumraka zadnje uzleti\xc5\xa1te Staljingradskaja kod zrakoplovne \xc5\xa1kole bilo u blizini ili \xc4\x8dak pod kontrolom 369. pukovnije je vjerojatno doprinijela tome da je ve\xc4\x87i broj (dvadesetak?) te\xc5\xa1ko ranjenih hrvatskih legionara i njihov ratni dnevnik odletio u mo\xc5\xbeda posljednjem njema\xc4\x8dkom polijetanju iz Staljingrada. Po svemu sude\xc4\x87i, nakon no\xc4\x87i 22. na 23. sije\xc4\x8dnja 1943. vi\xc5\xa1e nije bilo njema\xc4\x8dkih slijetanja i polijetanja u opkoljeni Staljingrad. Mehani\xc4\x8dar Deiml opisuje svoje zadnje dramati\xc4\x8dno slijetanje i polijetanje na Staljingradskaju u no\xc4\x87i 22. na 23. sije\xc4\x8dnja 1943. s 8 te\xc5\xa1kih ranjenika na -30\xc2\xb0C u nemogu\xc4\x87im uvjetima kratke piste pod vatrom, 50 cm dubokog snijega, ruskih napada u blizini i samoubila\xc4\x8dke navale o\xc4\x8dajnih njema\xc4\x8dkih vojnika i te\xc5\xa1kih ranjenika na njihov zrakoplov s upaljenim motorima.\n_START_SECTION_\nZarobljeni\xc5\xa1tvo i osnivanje jedinice Jugoslavenske Armije\n_START_PARAGRAPH_\nU prvim mjesecima u ruskom zarobljeni\xc5\xa1tvu umrlo je i nestalo jo\xc5\xa1 nekoliko stotina legionara. Od ukupno oko 106.000 zarobljenih njema\xc4\x8dkih vojnika Paulusove 6. armije, poslije rata u Njema\xc4\x8dku se vratilo samo ne\xc5\xa1to vi\xc5\xa1e od 5.000 pre\xc5\xbeivjelih vojnika i \xc4\x8dasnika. Ve\xc4\x87ina pre\xc5\xbeivjelih njema\xc4\x8dkih staljingradskih zarobljenika odbija razgovore o zarobljeni\xc5\xa1tvu i izbjegava svjedo\xc4\x8diti o u\xc5\xbeasima koje su pro\xc5\xbeivjeli u ruskim zarobljeni\xc4\x8dkim logorima. Sama \xc4\x8dinjenica da je pre\xc5\xbeivjelo tek ne\xc5\xa1to oko 5% zarobljenih staljingradskih veterana nakon drugog svjetskog rata govori dovoljno o strahotama kroz koje su zarobljenici pro\xc5\xa1li._NEWLINE_Zapovjednik Mesi\xc4\x87 i oko sedam stotina hrvatskih zarobljenika se zajedno sa njema\xc4\x8dkim, rumunjskim i talijanskim zarobljenicima okupljaju u Beketovki na Volgi i kasnije mar\xc5\xa1iraju u te\xc5\xa1kim zimskim uvjetima u okolicu Moskve pa u Krasnogorsk gdje Rusi okupljaju sve zarobljene Hrvate. Mnogi umiru od posljedica zime, nedostatka ogrjeva i hrane, rana, skorbuta, tifusa i dizenterije. Po Mesi\xc4\x87evoj izjavi od oko 700 zarobljenih kod Staljingrada tu je samo oko 400 pre\xc5\xbeivjelih legionara \xc5\xa1to bi zna\xc4\x8dilo 40% gubitaka u tom relativno kratkom periodu o\xc4\x8dito "normalnom" za staljingradske veterane svih narodnosti sada u ruskim logorima._NEWLINE_Ve\xc4\x87ina zarobljenih \xc4\x8dasnika i legionara 369. pukovnije se u ruskom zarobljeni\xc5\xa1tvu pridru\xc5\xbeila novoosnovanoj jedinici nazvanoj 1. Samostalna Jugoslavenska Brigada pod zapovjedni\xc5\xa1tvom potpukovnika Marka Mesi\xc4\x87a i ostalih zarobljenih hrvatskih \xc4\x8dasnika. Pre\xc5\xbeivjelih pripadnika 369. pukovnije u toj novoj jedinici je bilo 429 \xc5\xa1to je oko 60% legionara koji su se predali u sije\xc4\x8dnju 1943. u Staljingradu. Ispada da je od zime, bolesti, ranjavanja, strijeljanja i sli\xc4\x8dno u 12 mjeseci ruskog zarobljeni\xc5\xa1tva poginulo ili na druge na\xc4\x8dine umrlo oko 40% legionara zarobljenih u sije\xc4\x8dnju i velja\xc4\x8di 1943. Neki legionari su odbili sudjelovati  u brigadi i ostaju u ruskim logorima. Vjerojatno je dobar dio legionara dobrovoljaca imao na umu kasnije potvr\xc4\x91enu \xc4\x8dinjenicu (oko 5% zarobljenih Nijemaca se vratilo iz zarobljeni\xc5\xa1tva) da su \xc5\xa1anse za pre\xc5\xbeivljavanje u ruskom zarobljeni\xc5\xa1tvu vjerojatno daleko manje od borbe u novoj uniformi protiv svojih dotada\xc5\xa1njih saveznika.  _NEWLINE_Veliki broj od 429 pre\xc5\xbeivjelih legionara je kasnije poginuo u partizanskoj uniformi tijekom 1944. i 1945. godine u vrlo te\xc5\xa1kim borbama s Nijemcima kod \xc4\x8ca\xc4\x8dka 1944. i kasnije 1945. na Srijemskom frontu i kod Slavonskog Broda. Ostali pripadnici brigade i partizanska vi\xc5\xa1a komanda i svi \xc4\x8dasnici s negodovanjem i otvorenom mr\xc5\xbenjom gledaju na zapovjednu "kliku" biv\xc5\xa1ih "usta\xc5\xa1kih fa\xc5\xa1isti\xc4\x8dkih" veterana Staljingrada kao \xc5\xa1to su potpukovnik Egon \xc5\xbditnik, biv\xc5\xa1i zapovjednik lakog prijevoznog zdruga, bojnik Marijan Tuli\xc4\x8di\xc4\x87 (Mesi\xc4\x87ev topni\xc4\x8dki \xc4\x8dasnik u Staljingradu), staljingradski veterani poru\xc4\x8dnici Ivan Vadlja, poru\xc4\x8dnik Vlahov, poru\xc4\x8dnik Tahta\xc5\xa1imov, Dra\xc5\xbeenovi\xc4\x87, bojnik Marijan Pri\xc5\xa1lin (Mesi\xc4\x87ev zamjenik u Staljingradu) i ostali. Legionarima nenaklonjeni partizanski \xc4\x8dasnici koji ih sumnji\xc4\x8davo gledaju kao "biv\xc5\xa1e fa\xc5\xa1iste" pi\xc5\xa1u da je brigada (\xc4\x8diju ve\xc4\x87inu \xc4\x8dine legionari) kod \xc4\x8ca\xc4\x8dka po te\xc5\xbeini borbi u kratkom roku imala gubitke jedinice veli\xc4\x8dine/ranga brigade bez usporedbe u dotada\xc5\xa1njoj povijesti NOVJ. Neki od biv\xc5\xa1ih legionara su sada opet u Hrvatskoj prebjegli natrag iz partizana u vojsku NDH no njih su vlasti NDH sumnji\xc4\x8dile za bolj\xc5\xa1evi\xc4\x8dko uvjerenje i propagandu._NEWLINE_Marka Mesi\xc4\x87a i sve biv\xc5\xa1e legionarske \xc4\x8dasnike partizani smjenjuju 18. studenog 1944. u Beogradu. Sigurnosne slu\xc5\xbebe JA sumnji\xc4\x8de ve\xc4\x87 po\xc4\x8detkom 1945. vi\xc5\xa1e od dvije stotine biv\xc5\xa1ih legionara da su zavrbovani i da rade za ruski NKVD. Kasnije, nakon 1948., na listu osumnji\xc4\x8denih za suradnju s NKVD-om su dodani vjerojatno svi pre\xc5\xbeivjeli. Potporu\xc4\x8dnik Nikola \xc5\xa0abski, do tada obavje\xc5\xa1tajni \xc4\x8dasnik brigade, optu\xc5\xbeen je i strijeljan kao Gestapov suradnik. Tito osobno prima pukovnika JA Mesi\xc4\x87a i vrlo ljutito i neugodno ga napada (navodno nikada do tada vi\xc4\x91en tako ljut) zbog fa\xc5\xa1isti\xc4\x8dke pro\xc5\xa1losti no ne daje ga kazniti ili strijeljati. Pukovnik (kasnije general) Markulj je strijeljan u Beogradu 1945. Sada bez Mesi\xc4\x87a i legionarskih \xc4\x8dasnika brigada tokom 1945. do\xc5\xbeivljava te\xc5\xa1ke gubitke na Srijemskom frontu i kasnije je gotovo razbijena oko Slavonskog Broda. Cijela topni\xc4\x8dka jedinica brigade koja je pre\xc5\xbeivjela i Staljingrad i \xc4\x8ca\xc4\x8dak, ovaj put bez Mesi\xc4\x87a, potpuno je uni\xc5\xa1tena od Nijemaca. Ovaj puta nema optu\xc5\xbebi JA da su partizanski zapovjednici skrivili te te\xc5\xa1ke poraze i ogromne gubitke. Kraj drugog svjetskog rata brigada do\xc4\x8dekuje u Bjelovaru._NEWLINE_Mali broj pre\xc5\xbeivjelih legionara 369. pukovnije i njihovog posljednjeg zapovjednika Marka Mesi\xc4\x87a \xc4\x8dekalo je poslije kraja Drugog svjetskog rata jo\xc5\xa1 jedno vrlo te\xc5\xa1ko i za neke od njih pogubno iskustvo. Svi su bili pod sumnjom jugoslavenskih vlasti da su zavrbovani od ruskih obavje\xc5\xa1tajnih slu\xc5\xbebi kao NKVD \xc5\xa1pijuni i agitatori dok im je po svemu sude\xc4\x87i nacisti\xc4\x8dka pro\xc5\xa1lost uglavnom opro\xc5\xa1tena.'